Eelnõu 21.04.2022

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 21.04.2022 nr 1-2/

**Eluasemekulude piirmäärad toimetulekutoetuse määramisel**

Määrus kehtestatakse sotsiaalhoolekandeseaduse § 133 lõike 6 alusel.

**§ 1. Reguleerimisala**

Määrusega kehtestatakse eluasemekulude piirmäärad toimetulekutoetuse arvestamisel Kanepi vallas.

**§ 2. Eluasemekulude piirmäärad**

Toimetuleku määramisel võetakse elamuseaduse § 7 lõike1 punkti 2 alusel kehtestatud eluruumi sotsiaalselt põhjendatud norm ja tasumisele kuuluvad eluasemekulud järgmiste piirmäärade ulatuses:

1) korteriüür kuni 3 eurot 1m² kohta kuus;

2) korterelamu haldamise kulu, sh remondiga seotud kulu kuni 4 eurot 1m² kohta;

3) korterelamu renoveerimiseks võetud laenu tagasimakse kuni 4 eurot 1m² kohta;

4) majapidamisgaas – kuni 15 eurot iga pereliikme kohta kuus;

5) veevarustuse ja reovee ärajuhtimise teenuse maksumus – kuni 18 eurot iga pereliikme kohta kuus;

6) tarbitud elektrienergia maksumus - kuni 120 eurot üheliikmelise pere kohta kuus ning 40 eurot iga järgneva pereliikme kohta kuus;

7) kütteks ja soojaveevarustuseks tarbitud soojusenergia või kütuse maksumus kaugküttega eluruumidel kuni 10 eurot 1m² kohta kuus;

8) kütteks ja soojaveevarustuseks tarbitud soojusenergia või kütuse maksumus kaugkütteta (ahi-, gaasi- või elektriküttega) eluruumis kuni 10 eurot 1m² kohta kuus;

9) olmejäätmete veotasu kuni 8 eurot iga pereliikme kohta kuus;

10) hoonekindlustuse kulu, mis on arvestatud kasutatavale eluruumile, kuni 20 eurot kalendrikuus;

11) maamaksukulu, mille arvestamise aluseks on kolmekordne elamualune pind - 0,15 eurot 1m² kohta;

12) muu ühekordne eluasemekulu, mille tegemise vajadus on vältimatu ja tuleneb õigusaktist või on tingitud ohust inimeste tervisele või elule, kuni ühe toimetulekupiiri ulatuses kalendriaasta jooksul.

**§ 3. Rakendussätted**

(1) Tunnistada kehtetuks Kanepi Vallavolikogu 23.01.2018 määrus nr 7 „Eluasemekulude piirmäärad toimetulekutoetuse määramisel“.

(2) Määrust rakendatakse alates 01. maist 2022. a.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Eluasemekulude piirmäärad toimetulekutoetuse määramisel**

Toimetulekutoetuse arvestamise aluseks olevate eluasemekulude piirmäärade muutmine 2022.

Seni kehtivad toimetulekutoetuse (TTT) arvestamise aluseks olevad eluasemekulude piirmäärad on Kanepi Vallavolikogu kehtestanud oma 23.01.2018 määrusega nr 1-2/2018/7, SHS § 133 lõike 6 alusel, kus on kirjas ka, et kohaliku omavalitsuse üksus vaatab kehtestatud piirmäärad vähemalt üks kord aastas üle ning vajaduse korral kehtestab uued piirmäärad. Vahepealse nelja aasta jooksul on eluasemekulud kallinenud, mistõttu on vajadus üle vaadata ning korrigeerida TTT arvestamise aluseks olevad eluruumide alatiste kulude piirmäärad. Pärast Kanepi Vallavolikogu poolt vastu võetud määruse jõustumist muudetakse ka vastavad parameetrid sotsiaaltöö spetsialisti poolt andmeregistris STAR.

Piirmäärade arvestamisel on läbi töötatud viimase aja eluasemekulude arved TTT taotlemisel ja aluseks on võetud maksimaalsed piirmäärad, et oleks tagatud kõigi isikute ja nende perekonnaliikmete inimväärne äraelamine.

Toimetulekutoetuse arvestamisel võetakse arvesse elamuseaduse § 7 lõike 1 punkti 2 alusel:

eluruumi sotsiaalselt põhjendatud norm 18 m2 eluruumide üldpinda perekonna iga liikme ja lisaks 15 m2 perekonna kohta. Sotsiaalhoolekande seaduses sätestatud toimetulekutoetuse arvestamisel võetakse normpinnana arvesse eluruumi üldpind, kui eluruumi tubade arv on võrdne selles eluruumis alaliselt elavate inimeste arvuga ja eluruumi üldpind on sotsiaalselt põhjendatud normist suurem. Eluruumis üksinda elavatele pensionäridele ning osalise või puuduva töövõimega inimestele võib toimetulekutoetuse määramisel arvestada normpinnaks kuni 51 m2.

|  |  |
| --- | --- |
| **Kehtivad, 23.01.2018 Kanepi Vallavolikogu määruse nr 1-2/2018/7 TTT piirmäärad** | **Ettepanekud uuteks piirmääradeks** |
|  |  |
| korteriüür kuni 2 eurot 1m² kohta kuus | korteriüür kuni 3 eurot 1m² kohta kuus |
| korterelamu haldamise kulu, sh remondiga seotud kulu kuni 3 eurot 1m² kohta | korterelamu haldamise kulu, sh remondiga seotud kulu kuni 4 eurot 1m² kohta |
| korterelamu renoveerimiseks võetud laenu tagasimakse kuni 3 eurot 1m² kohta | korterelamu renoveerimiseks võetud laenu tagasimakse kuni 4 eurot 1m² kohta |
| majapidamisgaas – kuni 10 eurot üheliikmelise pere kohta kuus ning 8 eurot iga järgneva pereliikme kohta kuus | majapidamisgaas – kuni 15 eurot üheliikmelise pere kohta kuus või perekonna iga järgneva pereliikme kohta kuus |
|  veevarustuse ja reovee ärajuhtimise teenuse maksumus – kuni 10 eurot iga pereliikme kohta kuus; | kuni 18 eurot iga pereliikme kohta kuus; |
|  tarbitud elektrienergia maksumus - kuni 30 eurot üheliikmelise pere kohta kuus ning 15 eurot iga järgneva pereliikme kohta kuus; |  tarbitud elektrienergia maksumus - kuni 120 eurot üheliikmelise pere kohta kuus ning 40 eurot iga järgneva pereliikme kohta kuus; |
| kütteks ja soojaveevarustuseks tarbitud soojusenergia või kütuse maksumus kaugküttega eluruumidel kuni 3 eurot 1m² kohta kuus | kütteks ja soojaveevarustuseks tarbitud soojusenergia või kütuse maksumus kaugküttega eluruumidel kuni 10 eurot 1m² kohta kuus |
| kütteks ja soojaveevarustuseks tarbitud soojusenergia või kütuse maksumus kaugkütteta (ahi-, gaasi- või elektriküttega) eluruumis kuni 3,0 eurot 1m² kohta kuus; | kütteks ja soojaveevarustuseks tarbitud soojusenergia või kütuse maksumus kaugkütteta (ahi-, gaasi- või elektriküttega) eluruumis kuni 10 eurot 1m² kohta kuus; |
| olmejäätmete veotasu kuni 6 eurot üheliikmelise pere kohta kuus ja 4 eurot iga järgneva pereliikme kohta kuus; | olmejäätmete veotasu kuni 8 eurot iga pereliikme kohta kuus; |
|  hoonekindlustuse kulu, mis on arvestatud kasutatavale eluruumile, kuni 0,15 eurot 1m² kohta kuus; |  hoonekindlustuse kulu, mis on arvestatud kasutatavale eluruumile, kuni 20 eurot kalendrikuus; |
| maamaksukulu, mille arvestamise aluseks on kolmekordne elamualune pind - 0,15 eurot 1m² kohta | maamaksukulu, mille arvestamise aluseks on kolmekordne elamualune pind - 0,15 eurot 1m² kohta |
| - |  muu ühekordne eluasemekulu, mille tegemise vajadus on vältimatu ja tuleneb õigusaktist või on tingitud ohust inimeste tervisele või elule, kuni ühe toimetulekupiiri ulatuses kalendriaasta jooksul. |

Eelnõu koostaja

Terje Lihtsa

sotsiaalnõunik